**Investeringsejendom på Frederiksberg skifter hænder for 15 mio. kr.**

**Gennem knap 100 år og tre generationer har C.O. Olver El-anlæg udført el-opgaver** **for virksomheder og private, og de seneste 50 år er virksomheden drevet fra Dronning Olgas Vej 31 på Frederiksberg. Nuværende indehaver Carsten Olver har valgt at gå på pension og har nu truffet beslutningen om at sælge både el-virksomheden og ejendommen. Kontiki Ejendomme koncernen har købt ejendommen med planer om at opdele i ejerlejligheder, og EDC Erhverv Poul Erik Bech har formidlet salget.**

Få år før 100-året for C.O. Olver El-anlæg har indehaver Carsten Olver valgt at sælge og gå på pension. Han fortæller:

”Min farfar var med til at stifte firmaet i 1925, så det har altid været en del af mit liv. Jeg har alle år drevet forretningen fra Dronning Olgas Vej, så både virksomheden og ejendommen har stor betydning for vores familie og har givet os mange gode minder. Derfor var det selvfølgelig med blandede følelser, at jeg tog beslutningen om at sælge. Men vi har haft god tid til at vænne os til tanken, da det ikke har ligget i kortene, at andre i familien skulle overtage, og jeg selv har været mere og mere klar til pensionisttilværelsen. Nu er ejendommen solgt, og jeg har påbegyndt forhandlingerne om at sælge virksomheden. Det er blevet tid til en ny, spændende epoke for både familien og virksomheden.”

Investeringsejendommen på Dronning Olgas vej 31 består af 216 m² bolig, 240 m² erhverv, 228 m² kælder og et grundareal på 519 m2. Om salgsforløbet siger Carsten Olver:

”Jeg kontaktede EDC Erhverv Poul Erik Bech allerede i oktober 2019, da jeg ikke var klar til et øjeblikkeligt salg, men var nysgerrig på, hvad ejendommen kunne omsættes for. Det ændrede sig dog i efteråret 2020, da en af lejerne i boligdelen opsagde sit lejemål. Det er naturligvis et stort plus, at køber har mulighed for at disponere over lejemålet, og rådgivet af mægler Michel Thodsen besluttede jeg derfor, at tidspunktet var for godt til at lade være med at sælge. Det var den helt rigtige beslutning, og jeg er meget glad for, at salget er faldet på plads, og at vi endte på det prisniveau, jeg havde håbet på.”

**Ejerlejligheder med eftertragtet placering**Den særdeles velbeliggende ejendom på Frederiksberg består i dag af to lejeboliger i forhuset og erhverv i baghuset. De nye ejere, Kontiki Ejendomme koncernen, investerer i fast ejendom. Medejer Tommy Paulsen fortæller om planerne med stedet:

”Vi er altid på udkig efter gode investeringsejendomme, og vi faldt for netop denne pga. de mange udviklingsmuligheder og den centrale placering på Frederiksberg. Vi er endnu ikke fast besluttet på, hvordan vi bedst udnytter stedets potentiale, men vi har i hvert fald planer om at udstykke ejendommen i tre eller fire ejerlejligheder, og vi overvejer også at konvertere baghuset fra erhverv til beboelse. Vi havde et rigtig fint forløb med EDC Erhverv Poul Erik Bech, som kunne fortælle os om alt, hvad vi havde brug for at vide om ejendommen.”

Michael Thodsen, partner i EDC Erhverv Poul Erik Bech, siger: ”Ejendommen er velbeliggende på Frederiksberg på en stille og eftertragtet villavej, der indrammes af Godthåbsvej, Falkoner Allé og Ågade. I området er der blandet bolig og erhverv, hvor typisk forhusene er udnyttet som boliger og baghusene som erhverv – ligesom det i dag er tilfældet med Dronning Olgas vej 31. Der har været en overvældende, men ikke overraskende, stor interesse for ejendommen, og vi kom op på 30 fremvisninger. Vi er landet på en god aftale for både køber og sælger, så jeg ønsker dem begge stort tillykke med handlen.”

**Mere information**Michael Thodsen
Partner, EDC Erhverv Poul Erik Bech København K
Telefon: 33 30 10 03
Mobil: 6167 5735
E-mail: mit@edc.dk

Carsten OlverC.O.OLVER EL-ANLÆG A/STelefon: +45 38103400Mobil: +45 40143880
E-mail:co@coolver.dkTommy Paulsen
Medejer, Kontiki Ejendomme koncernenTelefon: 3210 1100
Mobil: 2181 0058E-mail: tp@alphaadvokater.dk